4 Le ka motlha Jehofa a ka se ka a re latlha fa re ‘mmaka ka pelo e e thokgameng mme re nna re boloka melao ya gagwe.’ (Pesalema 119:7, 8) Modimo ga a ka a latlha moeteledipele wa Baiseraele e bong Joshua, yo o neng a dirisa kgakololo ya gore a ‘bale buka ya molao motshegare le bosigo gore a dire sotlhe se se kwadilweng mo go yone.’ Seo se ne sa dira gore a atlege a bo a kgone go dira dilo ka botlhale. (Joshua 1:8) Go ela kwa bokhutlong jwa botshelo jwa gagwe, Joshua o ne a sa ntse a baka Modimo mo a neng a ka gopotsa Baiseraele jaana: “Lo itse sentle ka dipelo tsa lona tsotlhe le ka meya ya lona yotlhe gore ga go na lefoko le le lengwe le le sa diragadiwang mo mafokong otlhe a a molemo a Jehofa Modimo wa lona a a buileng le lona.” (Joshua 23:14) Fela jaaka Joshua le mokwadi wa Pesalema 119, re ka itumela ra ba ra atlega fa re baka Jehofa e bile re ikanya lefoko la gagwe.